‘आप’ की तरफ मेरे आकर्षण के बड़े कारण प्रो. आनंद कुमार हैं जो बहुमुखी प्रतिभा के धनी हैं। उनकी विद्वता, उदार विचार, प्रेमपूर्ण हृदय, अकूत कार्यक्षमता और विजन का कायल हूँ। मैंने जब फोन पर उनसे कहा- भैया, मैं आपकी पार्टी में शामिल होना चाहता हूँ , तो वे बड़े प्रसन्न हुए। कहा- ‘‘स्वागत है, आप जैसे लोगों को इसमें आना चाहिए। देरी न कीजिए।’’ मैंने पूछा- ‘कहाँ सदस्यता लूँ ?’ वे बोले- ‘‘तीन जगहें हैं। आप आॅनलाइन ले सकते हैं, पटने में ले सकते हैं। दिल्ली आकर ले सकते हैं। जिस तरह से आपको आनंद आए, वैसा करें। अगर आप दिल्ली आते हैं तो आपको लेकर मैं पार्टी आॅफिस चलूँगा और पार्टी के अन्य लोगों से भी परिचय करा दूँगा। ठीक है ?’’ ‘ठीक है भैया। मैं सोचकर बताऊँगा।’ सोचने के बाद मुझे लगा, अगर दिल्ली जाकर सदस्यता लेता हूँ तो योगेन्द्र यादव, केजरीवाल, मनीष सिसौदिया आदि से भी परिचय हो जाएगा। अच्छा रहेगा, वहीं जाकर लूँ। तीन चार दिनों के बाद मैंने रेल में आरक्षण कराया और तीन दिन वहाँ ठहरने का कार्यक्रम तय किया। यह सब मैंने आनंद भैया से समय निर्धारित किए बिना अपने मन से किया।